als_Latn dik_Latn sag_Latn
aSport - Dikur shkuarja e futbollistëve të Kosovës në Shqipëri ishte rast i rrallë dhe lypsej një procedurë goxha e gjatë e me shumë telashe, pasi që edhe kostoja financiare ishte më vështirë të përballohej. Mirëpo, gjërat kanë ndryshuar dhe vendimi i drejtuesve të Federatës Shqiptare të Futbollit që edhe futbollistët nga Kosova të llogariten si vendorë në Superligën e Shqipërisë, ka lehtësuar mundësinë e kalimit në kampionatin shqiptar, por edhe ka zvogëluar në maksimum koston për skuadrat vendase.
Kjo tashmë po vërehet pasi interesimi i klubeve nga Shqipëria për futbollistët e Kosovës është dukshëm më i madh, kështu që kanë nisur kalimet e para siç është rasti i dy futbollistëve të Prishtinës, Besnik Krasniqin e Labinot Ibrahimin, të cilët tashmë janë pjesë e Partizanit të Tiranës, por edhe të sulmuesit të Dritës Leonit Abazin, i cili karrierën e vazhdon te Skënderbeu i Korçës. Madje, këta nuk do të jenë të vetmit, pasi oferta ka edhe për shumë futbollistë të tjerë, të cilët gjithsesi do ta shfrytëzojnë rastin, varësisht nga kushtet e ofruara.
Ikja nga kampionati i Kosovës sigurisht se ndikon edhe në Superligën e Kosovës, por gjithsesi ka edhe anët pozitive. Kështu të paktën kanë bindjen dy trajnerë të njohur në futbollin tonë dhe drejtuesit e Këshillit Profesional të FFK-së, Ajet Shosholli e Bylbyl Sokoli.
“Kushtet financiare, pjesëmarrja në garat evropiane dhe afirmimi më i shpejtë janë gjithsesi arsyet pse futbollistët e Kosovës gjithnjë e më shumë marrin rrugë drejt kampionatit të Shqipërisë. Skuadrat e Kosovës i ka kapluar kriza financiare dhe është vështirë të ndalen këto lëvizje. Megjithatë, futbolli vazhdon të luhet dhe duhet gjetur zgjidhjen kjo është mundësi më e madhe që të përqendrohemi më shumë në futbollistë të rinj, të cilët gjithsesi do të kenë më shumë rast për t’i dëshmuar vlerat”, thekson trajneri Ajet Shosholli, cili është emëruar drejtor sportiv në KF Hajvalia.
Për trajnerin e Ferizajt, Bylbyl Sokoli, shkuarja e futbollistëve në kampionatin e Shqipërisë është “gjëja më e mirë që ka mundur të na ndodhë në këtë moment”.
“Kjo është vetëm një dëshmi se integrimi i sportit tonë mund të bëhet vetëm përmes Shqipërisë dhe nuk ka zgjidhje tjetër. Me këtë mendoj se futbolli i Kosovës jo që nuk varfërohet, por pasurohet dhe vlerësohet më shumë. Ne jemi në pozitë jo të mirë, andaj kjo është e vetmja zgjidhje e mundshme nga e cila nuk humbim asgjë. Koha do të dëshmojë se të bashkuar do të bëhemi më të fortë”, thotë Bylbyl Sokoli.
Sipas tij, ne duhet ta falënderojmë FSHF-në e cila tani edhe futbollistët tanë i llogarit si vendorë dhe kjo gjithsesi u mundëson atyre afirmim më të madh. Për këtë arsye edhe futbollistët e Kosovës do të jenë pjesëmarrës në garat evropiane dhe shembulli i Yll Hoxhës e Besart Musollit të skuadrës së Kukësit flet më së miri për këtë.
“Shumë shpejt edhe trajnerët tanë do të bëhen pjesë e skuadrave të Shqipërisë. Edhe unë kam pasur ofertë por nuk kam shkuar për shkak të kushteve financiare, por kjo nuk do të thotë se nuk mund të ndodhë në ta ardhmen dhe jo vetëm me mua, por edhe me trajnerët tjerë nga skuadrat e Kosovës”, tha Bylbyl Sokoli.
Edhe në të kaluarën futbollistë nga Kosova kanë luajtur në Shqipëri, edhe atë me mjaft sukses. Alban Dragusha, Driton Krasniqi, Shpëtim Babaj, Liridon Kukaj janë disa nga ata, të cilët edhe kanë fituar trofe me ekipet e tyre dhe janë paraqitur me sukses edhe në garat evropiane.
/zeri/
You must be logged in to post a comment Login
als_Latn als_Latn als_Latn als_Latn als_Latn als_Latn als_Latn als_Latn als_Latn eus_Latn eng_Latn